Lungena Nzima Uncedo Lwempahla Yokuzivikela kuCovid-19 eZimbabwe
l-Zimbabwe ikuhlelo olwe 30 Day Covid-19 level 4 Lockdown, abenhlanganiso ezizimeleyo zakoBulawayo bathi izikhubeko ziba zinengi ukuletha uncedo. 
BULAWAYO — Inhlanganiso ezizimeleyo zakoBulawayo ezincedisana lohulumende kunye lekhansili yalelidolobho, ukumelana lokumemetheka kweCovid-19 eZimbabwe, bakhala ngobunzima ababhekane labo ekuletheni impahla yokuzivikela kulumkhuhlane zokusiza uzulu. Bathi bahlawuliswa imithelo yeduty ephezulu kakhulu, abathi sokudala umonakalo wokuphuza kokufika kwalolo ncedo ebantwini abaludingayo. Umngcinisihlalo we-l am for Bulawayo Fighting Covid-19, uMnu Busisa Moyo uchaza inhlupho ababhekane lazo. “Okwakhathesi sibhakena lodubo lokuletha impahla ezisuka kwamanye amazwe ezweni sibhadaliswa iduty inengi kakhulu. Njengakhathesi saletha imibheda sahlawuliswa amaVAT thina sizama ukuncedasa lokhu kuyasiphambanisa kakhulu sicela ukuba uhulumende ukuthi nga uma sizama ukuzincedisa ngeCovid-19 basikhangele ngesandla esibuthakathaka kundaba leyi.” Olwela amalungelo oluntu uMnu Onias Tshuma uthi uhulumende kumele ayekethise eminye imithetho yakhe ephathelane lokungena kwemphahla evele phandle kwelizwe eza iluncedo hatshi okwebhizimusi. “Akuhlale kulesivumelwano esiziwayo nguhulumende kunhlanganiso ezincedisa ekumelaneni lomkhuhlane weCovid-19 ukuze bengahlawuliswa iduty njalo kungathathi isikhathi eside ukuba bavunyelwe ukuletha impahla ezizosiza umphakathi ngoba kucina kunyampisa inhliziyo kulabo abasizayo.lsicelo kuhulumende yikuba ahlale eyenze kwabalula ukusebenza kunhlanganiso ezisiza umphakathi.” Umqondisi wezempilakahle edolobheni lakoBulawayo uDokotela Welcome Mlilo uchaza okumele kwenziwe uma abantu beletha impahla zokuzosiza umphakathi. “Sekusiya ngokuthi ngamadonations anjani kodwa imvama yikuba izipho uyabhalela ucela ukuba ungahlawuli lutho logatsha lukahulumende lapho izipho eziyabe zisiyakhona bayakuncedisa. Uma isikhalazo sokungenisa impahla sisuka kuMnu Moyo kumqotho akutshoyo sebeke babhekana lobunzima obuthile kodwa uhulumende kahlawulisi impahla ezizophiwa abantu ekubancediseni kokuthile.” Okwamanje inhlanganiso ezinengi ziphakathi kokubhalela zicela imvumo kuhulumende ukuba zingahlawuleli umthelo weduty empahleni ezizosiza umphakathi ekumelaneni lokumemetheka kweCovid-19. Ikhansili yedolobho lakoBulawayo layo ngeyinye esalinde incwadi yokuyamukela imibhedla esuka kweleSouth Africa ukuze ingahlawuli indleko zokuyiletha ekhaya osekubuyisele emuva ukusebenza kwekhansili kuzibhedlela zayo.